Hlina, Alojz, poslanec NR SR (2014-07-03):
Vážená pani predsedajúca, vážení členovia vlády, včera, teda na minulej schôdzi sa mi stala chyba, že sa stávajú chyby, že som to neodhadol a nestihol podať tie interpelácie. Čiže chcem ubezpečiť všetkých ministrov, že tie z minulého budú podané teraz, takže aj preto sa obmedzím, aby toho nebolo veľa, veľmi krátko a mám iba v zásade dve interpelácie. Jednu interpeláciu, ak dovolíte, na pána Jahnátka v zastúpení pánom Borecom a jednu interpeláciu, ak dovolíte, na pána ministra vnútra. Čo sa týka pána Jahnátka, interpelujem v jednej veci, ja som bol v zásade aj som sa hlásil k tomu zákonu o predaji poľnohospodárskej pôdy, a že v tej, z tej stratégie toho, že tu máme nejakým spôsobom upraviť, že to neni minerálka alebo kilo hovädziny v Tescu, ale som mimoriadne sklamaný, ako to dopadlo. Aktuálne dneska portál, na ktorom máte zverejňovať svoju, svoj zámer predať poľnohospodársku pôdu, dneska nefunguje. Nejak dva týždne dozadu som to pozeral, fungoval, ale v zásade iba funguje pre tých užívateľov, ktorí majú elektronický občiansky. Čiže otázka je na pána ministra, že prečo neumožní ľuďom, ktorí chcú predať svoj poľnohospodársky pozemok, ho predať bez toho, aby boli držiteľom elektronického občianskeho? To je prvá interpelácia, v zásade je celkom jednoduchá a myslím si, že namieste. Mi príde mimoriadne nekorektné, aby ste od babky z Čremošnej, ktorá sa rozhodne predať nejaký ten fliačik zeme, čo má, zaviažete ju zákonnou povinnosťou, že to má zverejniť cez portál, a ešte nakoniec zistí, že ona, chúďa, tá babka si musí ísť vybaviť elektronický občiansky, tak myslím si, že to je naozaj mimoriadne nekorektné. Druhá interpelácia je na pána ministra vnútra. Tuná na úvod dovoľte spomenúť jednu vec. Ja by som bol naozaj nerád, aby to pomaly – až mi to je nepríjemné, ale musíme to nejakým spôsobom uzavrieť –, aby to nevyzeralo jak nejaká obsesia alebo neviem čo. Ja, ja v zásade netrpím na krásu v tomto, poznám komunikáciu, viem, ako sa komunikuje. Dokonca je tu jeden prípad človeka, ktorý, ktorému som aj ponúkol možnosť sa mi prípadne ospravedlniť, a že to mňa tým skončí. Pre mňa je naozaj dôležité to, čo mi jeden váš kolega, poslanec SMER-u povedal, pre mňa je to mimoriadne dôležité, mimoriadne a hlboko ma to urazilo. Mňa napríklad vôbec neurazilo to, čo mi včera povedal pán Žiga, že som tupec, naozaj priznám sa, to bolo z rečí, to bolo, to z toho vôbec nemám hlavu v smútku, to je nič, fakt. (Ruch v sále.) To je úplne v poriadku, ale hrozným spôsobom sa ma to dotklo. Čiže vychádzam z toho, že to je nedokončený príbeh, a preto aj budem upozorňovať iné skutočnosti. Špeciálne chcem upozorniť pána ministra, že tento poslanec, s ktorým ja mám určitý nedoriešený problém, priznávam, a upozorňujem poslancov SMER-u, že jeho hriechy budú vašimi hriechmi, tuná v reči povedal na rokovaní tejto schôdze a teraz ho citujem: „Veľmi zaujímavo tu vyznieva, že tu niekto hovoril o vyšetrovateľoch, ktorí sa k nemu správajú, ako sa správajú, ktorých samých má podchytených a chodia sa k nemu najesť.“ (Ruch v sále.) Teraz, ak dovolíte, pána ministra vnútra, tak ma to ruší, aj znova je to, prosím, neúctivé, ja neviem, ja, a všetci ste tu za hviezdy, všetci, je tu nová politika, všetci ste tu najslušnejší, nová krv, ale hučíte tu mi za uchom jak tento, prosím vás! Dovoľte povedať, pán minister, že poslanec SMER-u spochybnil ohromným spôsobom dôveryhodnosť polície a nezávislosť vyšetrovateľov, naznačil určité závažné skutočnosti, ktoré majú právo občania tejto krajine vedieť a poznať, že nakoľko sa zakladajú na pravdivom základe. Čiže z určitého pohľadu sám neviem, či samoudávam, alebo čo, ale interpelácia je v tom, čiže zopakujem ten výrok. Váš poslanec SMER-u povedal, že ja mám podchytených vyšetrovateľov na BA I a chodia sa ku mne najesť, závažným spôsobom spochybňuje prácu vyšetrovateľov, závažným spôsobom spochybnil prácu ministerstva vnútra, o ich nezávislosti, o tom, ako majú pristupovať, preto vás žiadam a interpelujem, aby ste mi odpovedali, čo ministerstvo vnútra v tejto veci urobí, aby povesť vyšetrovateľov, aby povesť polície, aby povesť ministerstva vnútra neutrpela, pokiaľ v pléne Národnej rady zaznejú informácie takéhoto závažného charakteru, a chcem na túto otázku odpoveď. Ďakujem pekne.